Nsəə̀rí woo Wenesidey
Channel: Mainsah Gilbert
Date: 2022-02-10

Nsəə̀rí woo Wenesidey 
 09/02/22

 *Ŋwà' ntir mbìyi 
 1Afòn 10:1-10* 
Yaà woó Sheba wíy, e ghàn Fòn Solomone

101 Yaà woó Sheba‑aà yù léŋ Fòn Solomon, e kfə̀n yù nəə́nín ye wù nəənin wùn Nyùy Tàr, wù nèn a wìy ji wun taásín á wun e dzə́tí se tavkín sí. 2 Wù nəə́ é Jerusalem e ŋgoo wìr e gháʼán, aàkameri béʼ virə̀ʼtìn ve vifa wùn à *kisha ke mbàm ke baar kí kigháʼán, à *síbaŋ seé kilùm si. Wù wìy bèy, e dzə̀tí vinyo vidzə̀m ve wù‑uù kér e wun vifii e Fòn Solomon. 3 Fòn Solomon bìnèr vinyo vidzə̀m ve wù‑uù dzə́ti, la kinyo ki yòʼ a dzə sho kée ghaʼ fo wù naari. 4 Yaà woó Sheba yén vifií vé Fòn Solomon, e kfə̀n yèn ntoʼ ye wù bàʼrìn, 5 e kfə̀n siì yèn viyíkìr ve ví‑iì tíy e wun si, e yèn sá mo atǎr ntoʼ vəə́ kér antaʼ jeéy jeéy, e yèn nsheèlav sə́ wùn à ndzə̀y sév sí, e yèn wír və́ ve á béʼ bóm, e kfə̀n yèn sá cu se tonèn sí se wù‑uù yii e Nyùy Tǎr lav cù sinín, shúu má wun.
6 Wù suúy e Fòn Solomon jii, «Vinyo ve mò‑oò yú e mǒ wòŋ ji à yii, kfə̀n yú mo à kér vifií, m dzə̀ a m yén ji ví dzə̀ á rú. 7 Bó m yòʼ‑oò ló a biimé, bánlà lèn wo m wìyìn, e yèn e sí yémé. Kí din ji m yòʼ‑oò lo yù á kintoʼnìn. Vifií vé wùn à vikuʼùy vé vi shaà kinyo ke mò‑oo yú. 8 Bòŋ ké wìr vé, bòŋ ké nsheèlav sé, mo áwune rə́si tíy e wò si, yuúri vifií vé ghán sidzə̀m. 9 Búríi wáa dzə fo Nyùy Tàr woo Nyùy wò, wun wo wù kòŋèn wò, e lèm wò e kàvàʼ woó Isray. Nyùy Tàr kòŋ Isray, e dù màysì, e nèn kòʼór wò ji fon wo wù wáa saʼ áwune, a saʼ vifon tìítiy là kiloʼ.»
10 Yaà woó Sheba nèn fò Fòn Solomon kisha ke mbàm ke baar kí, a kí dzə̀ akilu ansə̀kì akweè, e kfə̀n fò wun virə̀ʼtìn ve vifa vigháʼán, à síbaŋé. Bó Fòn Solomon yòʼ‑oò lo kfə̀n wìy kòóy nyanyày virə̀ʼtìn ve vifa vee mo Yaà woó Sheba‑aà foon e wun vìn.

 Sá'ka Nyùy wo juŋ 
 Maak 7:14-23 

 Kinyo ke kí yii bívir wír 

14 Jesus nèn kfə̀n kùm màŋgòŋ, á wìy, wù suúy jii, «Wìr dzə̀m yuúrí kinyo ke m suuy ki, e səə̀m. 15 Kifá ke wìr yí, a kí nəə nə̀ə́n é bvə̀m ki yòʼ dzə̀ kí bìvír ŋgaàŋ. Kù bívir kinyo ke kí fəə́ fo wìr shuù. [ 16 Vituʼùr ví dzə̀ vibaà, kímóʼ kí tén fó yu, kímóʼ kí yù.]»
17 Jesus yiì lò, e màʼtì wíri, e nə̀ə́ e lav, wón və́ lìme nèn a dzətí nsàv ŋgàn ye wù kì màʼàn rə̀y sho. 18 Wù dzə́r aáwune jii, «Vifií vén ví kù dzə̀ə́ vitsə́m moo vé wìr vìy à? Bó vèn yòʼ kì ji kifá ke kí nəə nə̀ə́n e wìr bvə̀m ki yòʼ dzə̀ kí bìvír ŋwèrín a? 19 Kí nəə a dzə̀ é kitur, kí tòsín, a bó yòʼ dzə̀ kí kùm shilív.» Mo Jesus suuyin bey, kí nén a dzə jii, kifá kímóʼ kí yòʼ dzəə́ kér a *kifàn ye dzə̀ kí shèm fo wìr yí. 20 Wù kfən siì sùúy jii, «Kinyo ke kí yii fəə́ fo wìr shuù ki dzə̀ ke kí bívir ŋgaàŋ. 21 Vinyo ve bi ve wìr yii vidzə̀m vi kù yii lo a dzə̀ fo ŋgaàŋ shiliv. Wìr lo, wù nèn a kwàʼtì a dzə̀ vinyo ve bi ví, a jàŋ kinjàŋ, a ghan viŋkar, a shoŋ vishóŋ, a yuyrí wír, a lì wiiy wìr. 22 Kfə́n lo, wù wàa siimé kinsiimè, a ker shilív she bi shí, a boʼtí kimboʼtì, a yiì liì kisaŋ, a ghèʼ kighèʼ, a suʼ kinsuʼ, a koʼór wún, a yiì kiyúŋsì. 23 A vinyo vìn vidzə̀m vi kù yii lo a dzə̀ fo wìr mvə̀m shilìv, e bó a bivír ŋgaàŋ.»